b'\n_START_ARTICLE_\nNadzvo\xc4\x8dno potni\xc5\xa1ko letalo\n_START_PARAGRAPH_\nNadzvo\xc4\x8dno potni\xc5\xa1ko letalo je reaktivno potni\xc5\xa1ko letalo, ki lahko leti s hitrostjo ve\xc4\x8djo od zvoka. V vsej zgodovini so obratovali samo dve nadzvo\xc4\x8dni potni\xc5\xa1ki letali in sicer Concorde in Tupoljev Tu-144. Zadnji potni\xc5\xa1ki let Tu-144 je bil junija 1978, NASA ga je sicer uporabljala do leta 1999. Komercialno bolj uspe\xc5\xa1en Concorde pa je zadnji\xc4\x8d poletel oktobra 2003 po 27 letih uporabe. Trenutno ni v uporabi in tudi v razvoju nobenega nadzvo\xc4\x8dnega potni\xc5\xa1kega letala, obstaja pa ve\xc4\x8d predlogov za nadzvo\xc4\x8dno poslovno letalo. Concorde je bil sorazmerno varno letalo, imel je samo eno nesre\xc4\x8do. Tu-144 je imel eno nesre\xc4\x8do in en zasilni pristanek._NEWLINE_V 1950ih je bilo zaradi novih tehnologij veliko zanimanja za nadzvo\xc4\x8dna potni\xc5\xa1ka letala, kmalu pa je postalo jasno, da ne bodo ekonomi\xc4\x8dna. Poraba goriva je bila dosti ve\xc4\x8dja, ve\xc4\x8dje so bile tudi druge emisije zaradi druga\xc4\x8dnega re\xc5\xbeima delovanja motorjev na nadzvo\xc4\x8dnih letalih. Nadzvo\xc4\x8dna letala so letela skoraj na dvakrat ve\xc4\x8dji vi\xc5\xa1ini kot obi\xc4\x8dajna reaktivna letala, okoljski vpliv izpustov na atmosfero in ozon \xc5\xa1e ni povsem raziskan. Problem je bil tudi zra\xc4\x8dni pok, ki je bil kljub veliki vi\xc5\xa1ini leta \xc5\xa1e vedno velik problem na zemlji. Tudi, ko letala niso letela nadzvo\xc4\x8dno so bila precej glasnej\xc5\xa1a od podzvo\xc4\x8dnih letal._NEWLINE_Nadzvo\xc4\x8dna letala potrebujejo posebno oblikovan trup in krila, najpogosteje se uporablja delta krilo. Pri nadzvo\xc4\x8dnih hitrostih se vzgon proizvaja precej manj efektivno kot pri podzvo\xc4\x8dnih. Razmerje vzgon/upor pri nadzvo\xc4\x8dni je precej manj\xc5\xa1e kot pri podzvo\xc4\x8dni.'